**MEDOBČINSKI OTROŠKI PARLAMENT 2015**

Letos se je naša šola udeležila Medobčinskega otroškega parlamenta, kjer so sodelovale logaške in vrhniške osnovne šole. Potekal je v torek, 17. marca 2015 na OŠ Tabor v Logatcu.

Otroški parlament je program vzgoje otrok in mladostnikov za demokracijo. Nastal je na pobudo učencev, da bi lahko javno spregovorili - predstavili svoja mnenja, ideje in dileme o vprašanjih, ki se jih dotikajo. Poteka na večini slovenskih šol. Deluje v obliki zasedanj, debat, na katerih lahko sodelujejo vsi učenci šole - šolski parlament. Nato šola izbere nekaj predstavnikov, ki se udeležijo občinskega ali medobčinskega otroškega parlamenta, kjer zopet potekajo razprave ter določi delegacijo za regijski otroški parlament. Na slednjem se izvoli nekaj parlamentarcev/parlamentark, ki zastopajo interese sovrstnikov na državnem otroškem parlamentu, ki poteka v dvorani Državnega zbora v Sloveniji. Letošnja tema zasedanj je bila Izobraževanje in poklicna orientacija.

Medobčinskega otroškega parlamenta so se poleg naše, udeležile še gostujoča OŠ Tabor, OŠ 8 Talcev, OŠ Ivana Cankarja in OŠ Antona Martina Slomška. V uvodnem delu srečanja so parlamentarci posameznih šol predstavili svoje dejavnosti v okviru šolskega parlamenta. Ideje so bile zelo izvirne: obisk gospoda župana in nekaj podjetij, gostovanje srednjih šol, organizirani pogovori s starši, ki so predstavili svoje poklice, izvedli so tudi anketo na dano temo med svojimi vrstniki. V nadaljevanju smo se predstavniki šol razdelili v mešane skupine in razpravljali o vplivu okolice na našo nadaljnjo šolsko pot, o težavah, ki jih imamo pri izbiranju srednje šole, o begu možganov (odhajanje izobraženih ljudi v tujino) in o tem, če smo v času osnovnošolskega šolanja dovolj informirani o nadaljnjih možnostih šolanja in poklicih. Vsaka skupina je izdelala plakat in nato ostalim predstavila svoje ugotovitve oz. mnenja. Predstavitvi posamezne skupine je sledila debata, kjer je vsak imel možnost povedati svoje mnenje. Ob zaključku so sledile še volitve za regijski nivo otroškega parlamenta.

Sodelovanje na omenjenem dogodku je bilo zanimivo; izvedeli smo marsikaj novega in pridobili dragoceno izkušnjo.

Mojca Lazar, 8.r